Ethan vier uitstekende seisoen | Netwerk24
Ethan vier uitstekende seisoen
Ethan Williams in aksie. Foto: Volksblad
Hy hou sy dorp se naam hoog.
Ethan Williams (20) van die Paarl het ná afloop van die o.20-Curriebe­ker­ die prys gekry as die speler wat die meeste punte aangeteken het.
Hierdie kranige skrumskakel is ook deur die Griffons-rugby­unie met 'n klomp pryse by dié provinsie se onlangse prysuitdeling vereer.
Vir Ethan, of "Fidji", soos hy bekend staan, is eindstryde glad nie iets vreemds nie. Hy het in 2017 in 'n eindstryd gespeel toe hy vir die Limpopo Bulle teen die Griffons uitgedraf het.
Hierdie jaar se eindstryd was teen die Pumas waar die Griffons met 53-6 gewen het en sodoende as die kampioenspan gekroon is en Fidji het 'n baie belangrike rol in dié oorwinning gespeel.
Buiten rugby het hy ook 'n groot liefde vir atletiek en het hy as 19-jarige die Boland-span vir 400 m gehaal.
Ethan se pa is 'n bekende polisiekaptein by Paarl-polisiekantoor, Mervin Harris, wat ook bekend is as die Paarl se Bloubul. Nie net is hy Boland se grootste Bloubul-ondersteuner nie, maar ook sy seun se grootste aanhanger.
Sy ma, Samantha, is ook 'n groot rugbyentoesias en probeer soveel as moontlik haar seun se wedstryde bywoon.
Ethan het sy skoolloopbaan by Laerskool Ebenezer in Paarl-Oos begin en sy hoërskoolloopbaan by New Orleans Sekondêr voltooi. Dié skool is 'n bekende voedingsbron vir verskeie rugbyklubs in die Paarl.
In die hoërskool in 2015 het hy die Boland-sewesspan verteenwoordig wat aan die interprovinsiale toernooi deelgeneem het. Hy erken dat hy 'n voorliefde vir sewes het en sê dit sal moeilik wees om tussen sewes en 15-man-spel te kies.
Verlede jaar is Ethan ook genooi om proewe vir twee Portugal-klubs, Agronomia en Cascia, te speel.
Ethan vertel as hy nie besig is om sy skoppe te oefen nie, bring hy tyd saam met familie en vriende deur.
By sy huidige rugbyklub, Titans, ook in die Vrystaat, het hy hierdie jaar met die volgende pryse weggestap: meeste punte, meeste drieë van die jaar, spelers se speler van die jaar en jong speler van die jaar.